AlexejDobrolubov/national_council_slovak_2010 huggingface dataset:
11. schôdza NR SR - 15.deň - B. popoludní
Dátum: 2012-12-19
Poslanec: Kondrót, Maroš (SMER - SD)
Druh vystúpenia: Vystúpenie s faktickou poznámkou

67. Ďakujem pekne, pani predsedajúca. Ja by som rád doplnil pána ministra, resp. zopakoval to, čo bolo povedané, lebo mám pocit, že to tu stále jasne nezaznelo. Rozprávame sa, bavíme sa o investíciách nových. Čiže nie staré. Môžete mať akúkoľvek starú veľkú fabriku za sebou, je to o novej investícii a otázka je, či bude na zelenej lúke alebo v existujúcom zariadení. Na zelenej lúke musí na to dostať povolenie, takisto ako v existujúcom zariadení musí na to dostať povolenie. Keď to vybudujete, prídete na ÚRSO a poviete: Toľkoto ma to stálo. Milión eur, 10 miliónov, 100 miliónov. A z toho sa odvíja, nie z toho, čo bolo predtým. Z toho sa odvíja na pätnásť rokov nejaká podpora, pokiaľ sa dokáže, že to splnilo podmienky tohto zákona. To znamená, že vyššia efektivita, že je to priaznivý dopad na životné prostredie, že sa modernizovalo, že sa rekonštruovalo a že vychádza niečo nové. Čiže žiadne natieranie zelených brán. A prosím vás, vážení kolegovia, vzniká tu nejaký mýtus, všetci rozprávate alebo mnohí rozprávate o podpore malých. Ale vysoko účinná výroba energie a tepla, kombinovaná výroba energie a tepla není o malých, preboha. To sú veľké celky, kde sa o 10 % zvyšuje, to je zákon o tom, ako podporiť veľké celky, o tom, aby dokázali účinnejšie využívať tie zdroje, ktoré majú, tie zdroje, ktoré majú, čiže to nie je o malých, to je presne o kombinovanej výrobe energie a tepla. (Reakcie v sále.) O tom je tento zákon. Tak to netlačte, že sa likvidujú malí. (Potlesk.) Toto je zákon o kombinovanej výrobe energie a tepla, prosím vás, o vyššej účinnosti, o vyššej efektivite, o nových investíciách, ktoré majú nárok na podporu zo strany štátu v zmysle smernice Európskej únie. (Ruch v sále.) Darmo sa smejete. Ja viem, že anjelským hlasom vám môžeme spievať, anjelským hlasom, vy budete tvrdiť, že toto pero je zelené. Nech sa páči, tvrďte si, čo chcete, ale toto tu musieť, zaznieť muselo. Ďakujem pekne.
11. schôdza NR SR - 15.deň - B. popoludní
Dátum: 2012-12-19
Poslanec: Kondrót, Maroš (SMER - SD)
Druh vystúpenia: Vystúpenie s faktickou poznámkou

35. Ďakujem pekne, pani predsedajúca. Vážený pán podpredseda Národnej rady, pri všetkej úcte, opäť sa potvrdila stará slovenská pravda, že čo sa babe chcelo, to sa babe snilo. Je to čiastočne folklór, čiastočne neznalosť, čiastočne povinná jazda a ani ma nezaráža hlboká neznalosť. Kopli ste si do Ľuba Vážneho, to je taká povinná vec, zrejme osobná trauma, ale ja by som rád upriamil vašu pozornosť na úvodné slovo pána ministra, kde povedal, citujem: "Zdôrazňujem však, že nárok budú mať na podporu len tie zdroje, ktoré budú uvedené do prevádzky, modernizované alebo rekonštruované po nadobudnutí účinnosti tejto novely zákona. V žiadnom prípade sa netýka ani jedného zdroja, ktorý je v súčasnosti prevádzkovaný. Okrem toho samotná výstavba zdrojov nie je živelný proces, je regulovaný v zmysle možností daných smernicami Európskej únie. A dnes takýto zdroj môžu stavať iba na základe osvedčenia na výstavbu energetického zariadenia, ktoré vydáva ministerstvo hospodárstva v správnom konaní. A na to, aby ministerstvo vydalo osvedčenie je treba splniť viacero podmienok, ako je stanovisko SEPSA, ÚRSO, preukázanie odbornej skúsenosti, odbornej spôsobilosti," atď., atď. Prosím vás, skúste trošičku venovať pozornosť aj úvodnému slovu pána ministra. Ja tým, že prejavy sú napísané, obštrukcia je dohodnutá. Tuná mám mám jeden voľný, jednu kópiu úvodného slova pána ministra. Poprosím vás, kto má skutočne záujem, zoberte si to, dajte si to prefotiť a rozdajte si to a možno vyškrtáte polovicu zbytočných slov vo vašich napísaných prejavoch. Som zvedavý, či má niekto záujem, lebo tu je odpoveď na všetky otázky, ktoré ešte zaznejú, všetky dezinformácie a dezinterpretácie tohto zákona. Ďakujem pekne.
11. schôdza NR SR - 15.deň - B. popoludní
Dátum: 2012-12-19
Poslanec: Kondrót, Maroš (SMER - SD)
Druh vystúpenia: Vystúpenie s faktickou poznámkou

19. Ďakujem pekne, pani predsedajúca. Milý Lojzo, začal si pozmeňovákmi, bod 7, 9, 29. Dvadsaťdevina, tá sa viaže na body predchádzajúce, takže k tej sa nebudem vyjadrovať. Bod 7 sme vypustili. Tam vyrážaš otvorené dvere, tie sme v podstate zrušili, aj keď bol absolútne zbytočný a nepodstatný, sme ho zrušili v spoločnej správe na výbore. A bod 9: 50-percentná nutnosť investovať z celej mojej investície, ktorú mám za chrbtom je hlúposť, ktorú tu kedysi presadil a navrhol Jurčík. Nikto nevie povedať, prečo nie 40, prečo nie 60, prečo 80? Ale to obmedzenie je hlúposť. Predstavte si, že máte za sebou fabriku, ktorá stála 100 miliónov. 10 rokov už beží, beriete 10 rokov podporu, splnili ste všetky podmienky, ešte 5 rokov budete brať podporu a poviete si, že idete investovať 10 alebo 20 miliónov, čo je 10 - 20 % do modernizácie, do rekonštrukcie, do zvýšenia efektívnosti, účinnosti, čo je zmyslom zákona o KVET-e, idete investovať tieto prostriedky, požiadate, dokladujete, koľko ste investovali, požiadate o doplatok alebo nejakú podporu zo štátu a dostanete na týchto 10 alebo 20 %. To staré beží, to je odpísané, to beží, dostanete na nové, takže je úplne zbytočne nútiť niekoho, aby nevedno prečo, aby vyrábal, preinvestoval 50 %, keď mu stačí 20 na modernizáciu, zvýšenie efektívnosti, účinnosti, zníženia dopadu na životné prostredie. Skutočne toto nemá význam. Milý Lojzo, skús, vzdaj sa poslaneckého mandátu, staň sa hovorcom alebo členom predstavenstva nejakej veľkej energetickej firmy a presvedč ich, že keď natrieš bránu na zeleno, že ty vydupeš na ÚRS-e 15-ročnú úsporu. Ukáž to, prosím ťa! Čím ich dokážeš tým presvedčiť, že modernizoval, že si dvihol technickú úroveň, že si zmenil dopad na životné prostredie, že si zefektívnil výrobu energie a že dokážeš... (Prerušenie vystúpenia časomerom.)
11. schôdza NR SR - 15.deň - A. dopoludnia
Dátum: 2012-12-19
Poslanec: Kondrót, Maroš (SMER - SD)
Druh vystúpenia: Vystúpenie s faktickou poznámkou

88. Ďakujem pekne, pán predseda. Vážený pán minister, vážené kolegyne poslankyne, kolegovia poslanci, dovoľte mi predniesť spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov. Máme to ako tlač 334 v druhom čítaní. (Ruch v sále.) Výbor Národnej rady Slovenskej republiky pre hospodárske záležitosti ako gestorský výbor k predloženému návrhu zákona podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z . z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky: Čl. I. Národná rada Slovenskej republiky k uzneseniu z 18. decembra 2012 č. 375 pridelila predmetný návrh zákona na prerokovanie týmto výborom: ústavnoprávnemu výboru a Výboru Národnej rady Slovenskej republiky pre hospodárske záležitosti. Čl. II. Rokovania výboru sa zúčastnil Daniel Lipšic poslanec Národnej rady Slovenskej republiky, ktorý nie je členom výboru, ktorému bol návrh zákona pridelený. Čl. III. Návrh zákona odporúčali Národnej rade Slovenskej republiky schváliť - Ústavnoprávny výbor Národnej rady Slovenskej republiky uznesením z 18. decembra 2012 č. 158 a - Výbor Národnej rady Slovenskej republiky pre hospodárske záležitosti uznesením z 18. decembra 2012 č. 104. Čl. IV. Z uznesenia Výboru Národnej rady Slovenskej republiky pre hospodárske záležitosti pod bodom III tejto správy vyplývajú dva pozmeňujúce a doplňujúce návrhy uvedené v bode IV. Gestorský výbor odporúča o pozmeňujúcich návrhoch hlasovať spoločne s odporúčaním schváliť. Čl. V. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona, odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov, schváliť. Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní, bola schválená uznesením z 18. decembra 2012 č. 105. Týmto uznesením výbor zároveň poveril spravodajcu, aby na schôdzi Národnej rady Slovenskej republiky predniesol spoločnú správu o výsledku prerokovania návrhu vo výboroch Národnej rady Slovenskej republiky. Pán predseda, ďakujem. Skončil som.
25. schôdza NR SR - 2.deň - A. dopoludnia
Dátum: 2013-10-16
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Pán kolega, ja viem, že ten zákon je veľmi ťažký, aj bude k nemu určite veľmi rozsiahla diskusia. Ale ja by som mala taký praktický alebo pragmatický návrh. Určite nám tu pán minister v pléne neodpovie na všetky tie otázky, ktoré ste položili. Snáď, myslím si, nie ste taký naivný a očakávate takúto skutočnosť. Ale nevidím vôbec žiadny problém v tom, aby sme sa stretli na výbore aj mimo riadneho termínu tí, ktorí majú o tento zákon záujem, aj s pracovníkmi z ministerstva, ktorí zákon pripravovali, a aby sme si tieto veci, ktoré sú nám nie jasné alebo vám nie jasné, rozdiskutovali. Takže z pragmatického dôvodu by sme mali postupovať asi pri každom zákone takto.
21. schôdza NR SR - 3.deň - B. popoludní
Dátum: 2013-06-20
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

122. Ďakujem pekne za slovo. Pán kolega, keby si si bol prečítal pozorne spoločnú správu, tak by si bol zistil, že bod 1, teda za prvé, k článku k, k druhému bodu, tento bod sme navrhli vypustiť. Čiže sme ho aj vypustili, čiže žiadne hranice sa tam neuvádzajú. A návrh gestorsk..., návrh ústavnoprávneho výboru sme odporučili neschváliť. Takže len toľko, tam sa už tie hranice, ktorých sa tu domáhaš, sú vypustené.
21. schôdza NR SR - 3.deň - B. popoludní
Dátum: 2013-06-20
Poslanec: Košútová, Magda (SMER - SD)
Druh vystúpenia: Vystúpenie v rozprave

118. Ďakujem pekne za slovo, pani podpredsedníčka. Národná rada Slovenskej republiky uznesením č. 588 zo 17. mája 2013 pridelila vládny návrh zákona týmto výborom: ústavnoprávnemu výboru, Výboru Národnej rady pre financie a rozpočet a Výboru Národnej rady pre pôdohospodárstvo a životné prostredie, pričom za gestorský výbor určila tento výbor. Výbory prerokovali predmetný návrh zákona v lehote určenej uznesením Národnej rady. Poslanci Národnej rady Slovenskej republiky, ktorí nie sú členmi výborov a ktorým bol vládny návrh zákona pridelený, neoznámili v určenej lehote gestorskému výboru žiadne stanovisko. Všetky výbory Národnej rady Slovenskej republiky, ktorým bol vládny návrh zákona pridelený, s ním súhlasili a odporučili ho s pripomienkami schváliť. Z uznesení výborov Národnej rady Slovenskej republiky vyplývajú pozmeňujúce a doplňujúce návrhy s odporúčaním gestorského výboru tak, ako sú uvedené v časti IV spoločnej správy. Gestorský výbor odporúča hlasovať o bodoch spoločnej správy takto: o bodoch č. 1, 3 až 8 hlasovať spoločne s návrhom gestorského výboru schváliť, o bode č. 2 spoločnej správy s návrhom neschváliť. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto vládnemu návrhu odporúča Národnej rade Slovenskej republiky schváliť predmetný návrh zákona, tlač 477, s pripomienkami. Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 453/2007 Z. z. o pôsobnosti orgánov štátnej správy pri poskytovaní podpory v poľnohospodárstve a rozvoji vidieka v znení neskorších predpisov, vo výbore, vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 154 z 18. júla 2013. V citovanom uznesení výboru poverili ma ako spoločného spravodajcu predložiť Národnej rade spoločnú správu výborov a splnomocnili ma predložiť návrhy podľa § 81 ods. 2, 83 ods. 4 a 84 ods. 2 a 86 zákona o rokovacom poriadku. Pani podpredsedníčka, skončila som, otvorte, prosím, rozpravu.
19. schôdza NR SR - 9.deň - B. popoludní
Dátum: 2013-05-28
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

56. Ďakujem veľmi pekne za slovo. Martin, no nestačím sa čudovať, čo si to tu predviedol. Čo sa pasuješ za hovorcu Slovenského pozemkového fondu? Alebo za školiteľa národa? Predpokladám, že všetci poslanci vedia čítať. Správu mali k dispozícii dostatočne dlho a kto mal záujem, tak ten si ju aj prečítal, aj naštudoval. Našiel tam skutočne v nej všetko. Pokiaľ máš záujem informovať národ a občanov, tak si zvolaj tlačovú konferenciu alebo nejakú konferenciu a informuj celý národ o stave v Slovenskom pozemkovom fonde. Nemám kvôli, proti tomu žiadne výhrady. Ale zabudol si komentovať ešte tabuľky a grafy. A pani riaditeľka má určite radosť, a nielen ona, že tu bude čakať ďalší deň na to, aby sme správu prerokovali. Ďakujem.
18. schôdza NR SR - 1.deň - B. popoludní - pokračovanie
Dátum: 2013-04-30
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

20. Ďakujem pekne za slovo. Pán kolega, ja by som len chcela pre budúcnosť upozorniť na § 90 rokovacieho poriadku Národnej rady Slovenskej republiky, kde v odseku 1 sa píše: "Ak prezident republiky vráti zákon s pripomienkami Národnej rade na opätovné prerokovanie, prerokuje sa v druhom a treťom čítaní s tým, že predmetom prerokovania sú iba pripomienky prezidenta republiky." Mali sme na výbore dostatok priestoru na to, aby sme si tieto veci ujasnili, preto by som pre budúcnosť prosila, aby sa dodržiaval rokovací poriadok. Ďakujem.
16. schôdza NR SR - 9.deň - B. popoludní
Dátum: 2013-03-26
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Pán kolega, keď si ľudia na internete pozrú dnešné rokovanie, myslím si, že nadobudnú dojem, že v tomto parlamente sedí 150 notorických alkoholikov, a preto treba túto situáciu riešiť zmenou zákona. Zákaz pitia v parlamente. No to je absolútna nehoráznosť a drzosť, čo to tu predvádzate. Prepáčte, tento váš postoj považujem za svoju osobnú urážku. A vyprosím si takéto vaše správanie. Ďakujem.
16. schôdza NR SR - 7.deň - A. dopoludnia
Dátum: 2013-03-22
Poslanec: Košútová, Magda (SMER - SD)
Druh vystúpenia: Vystúpenie v rozprave

109. Ďakujem veľmi pekne za slovo, pán podpredseda. Vážené kolegyne, kolegovia, dovoľte mi, aby som vám predniesla pozmeňujúci návrh poslancov Národnej rady Vladimíra Jánoša a Magdy Košútovej k vládnemu návrhu zákona, ktorým sa mení a dopĺňa zákon č. 274/2009 Z. z. o poľovníctve, tlač 328. 1. V čl. I sa za doterajší bod 22 vkladá nový bod 23, ktorý znie: "23. V § 14 ods. 2 sa za slovo "rokov" vkladajú slová "v oblastiach s chovom malej a srnčej zveri a na 15 rokov v oblastiach s chovom jelenej zveri"." Doterajšie body sa prečíslujú. Odôvodnenie: Cieľový vek samčej časti populácie jelenej zveri je z aspektu kulminácie trofejovej kvality a zachovania genofondu 11 rokov (§ 31 ods. 1 vykonávacej vyhlášky k zákonu). Jelene ulovené po tomto veku sa bez ohľadu na ostatné selektívno-chovateľské kritériá považujú za správny odstrel. Z toho vyplýva, že užívateľ poľovného revíru by mal mať k dispozícii dostatočný časový priestor na dosiahnutie trofejovej kulminácie hlavného druhu zveri, čo sa v prípade jelenej zveri za 10 rokov starostlivosti a chovu nedá dosiahnuť bez rizika, že dôjde k predčasnému lovu geneticky najhodnotnejších jedincov len preto, že sa končí doba nájmu poľovného revíru. 2. V čl. I sa v doterajšom bode 77 v § 80a vypúšťa odsek 4. Odôvodnenie: V dôsledku posunutia účinnosti prijatia zmeny § 77 až na 1. január 2014 je potrebné navrhovanú úpravu riešiť v osobitnom ustanovení (navrhovaný bod 4 pozmeňujúceho návrhu). 3. V čl. I v 77. bode sa v § 80a v nadpise slová "od 1. júla" nahrádzajú slovami "od 1. mája" a v § 80a ods. 1 sa slová "podľa doterajších predpisov, odvolávka na 51, pridelené identifikačné číslo organizácie" nahrádzajú slovami "pred 1. májom 2013 pridelené identifikačné číslo, odkaz 51". Odôvodnenie: Ide o úpravu bodu 45 spoločnej správy z dôvodu navrhovaného vypustenia § 80a ods. 4 v bode 2 pozmeňujúceho návrhu. V súvislosti s týmto pozmeňujúcim návrhom vynímam bod 45 spoločnej správy na osobitné hlasovanie. 4. V čl. I v 77. bode sa dopĺňa § 80b, ktorý vrátane nadpisu znie: ,,§ 80b Prechodné ustanovenie k úprave účinnej od 1. januára 2014 Disciplinárne konanie začaté pred 1. januárom 2014 sa dokončí podľa doterajších predpisov." Odôvodnenie: Zmena dátumu v nadväznosti na zmenu účinnosti § 77 v 47. bode spoločnej správy. V tejto súvislosti sa legislatívno-technicky upraví znenie úvodnej vety v 77. bode. Ďakujem pekne za pozornosť.
16. schôdza NR SR - 7.deň - A. dopoludnia
Dátum: 2013-03-22
Poslanec: Košútová, Magda (SMER - SD)
Druh vystúpenia: Vystúpenie v rozprave

75. Ďakujem pekne za slovo. Ja by som len pre čistotu legislatívy chcela poprosiť, aby sme vyňali bod 1 zo spoločného hlasovania na osobitné hlasovanie, nakoľko pán poslanec Fecko podal ďalší pozmeňujúci návrh a nevyňal tento bod na osobitné hlasovanie. Takže ďakujem pekne, len toľko.
16. schôdza NR SR - 7.deň - A. dopoludnia
Dátum: 2013-03-22
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

22. Ja len jednu takú malú poznámku. Pán kolega, keby ste si boli pozreli spoločnú správu, tak v spoločnej správe je už § 8 ods. 3 vypustený. Takže vy ho navrhujete vypúšťať, on už je vypustený. Je to úplne zbytočný návrh a ostatné pozriem. Ďakujem pekne.
16. schôdza NR SR - 7.deň - A. dopoludnia
Dátum: 2013-03-22
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

4. Ďakujem pekne, ja by som chcela len pána kolegu ubezpečiť, ako ho ubezpečujem vždy, že je dostatok času na to, aby sme zákon vylepšili v druhom čítaní alebo respektíve medzi prvým a druhým čítaním. Aby tento čas využil či už na debatu aj s odbornými pracovníkmi ministerstva, alebo v rámci výboru, ale aby sme tieto veci riešili na výbore, kde je na to priestor. Ďakujem.
14. schôdza NR SR - 6.deň - B. popoludní
Dátum: 2013-02-06
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

43. Ďakujem pekne za slovo. Pán poslanec Fecko a môj predrečník, ja by som chcela povedať k tomu len toľko, že mám znova taký pocit, že dobrý úmysel sa míňa účinku, vidím tu viacero technických problémov, ako už pred chvíľou spomínal pán Podmanický, a ja si myslím, že je dôležité, aby sa k chovu vyjadrovali hlavne odborníci. A obávam sa toho, a takisto sme to už pri prejednávaní v minulom... (Prerušenie vystúpenia predsedajúcou.) Jurinová, Erika, podpredsedníčka NR SR Reagujte ale na pána Poliačika a nie na... Košútová, Magda, poslankyňa NR SR Reagujem na pána Poliačika, hovorím presne to isté, čo hovoril aj on, že si myslím, že to majú, že sa majú k tomu vyjadrovať odborníci, ktorí vedia, ako, ako, aké podmienky jednotlivé druhy požadujú. Takže nevidím tu žiadne koalično-opozičné šarvátky ani odvolávanie sa predkladateľa na to, že sú tu, že sú tu opozičné a koaličné nedorozumenia alebo takéto záležitosti. A myslím si, že, pán poslanec, ani vlastný pozmeňujúci návrh v minulom zákone ste nepodporili.
14. schôdza NR SR - 6.deň - A. dopoludnia
Dátum: 2013-02-06
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

50. Ďakujem pekne za slovo. Pán poslanec Záhumenský, som rada, že si urobil tento malý exkurz do minulosti, a každý, kto nemá krátku pamäť, vie, ako to bolo pred viac ako desiatimi rokmi. Pracovné príležitosti v poľnohospodárstve sa zlikvidovali, konečne sme pochopili mantru, že trh všetko vyrieši, že táto mantra už neplatí. Zlikvidovali sme chmeliarstvo, zemiakarstvo, živočíšnu výrobu a tak ďalej, a tak ďalej. Ťažko bude teraz dávať, zavádzať nové materiálne možnosti do obnovenia týchto výrob. Nemuseli by byť dotácie, ja som ich nikdy nebrala v podstate, keď som podnikala v poľnohospodárstve, ale myslím si, že všetci by mali mať približne rovnaké podmienky, aby sa nepostavil na štartovú čiaru zdravý šprintér a jednonohý bežec, potom je, nie je ťažké zistiť, ako tento zápas dopadne. A takto to vyzerá aj s naším slovenským poľnohospodárstvom. Ďakujem.
14. schôdza NR SR - 6.deň - A. dopoludnia
Dátum: 2013-02-06
Poslanec: Košútová, Magda (SMER - SD)
Druh vystúpenia: Vystúpenie s faktickou poznámkou

6. Ďakujem pekne za slovo. Pán kolega, iste ste si všimli, že prerokovávame správu za rok 2011. To len tak pre upresnenie. A chcem sa vás opýtať, ako si to predstavujete vrátiť správu na doplnenie a požiadať, alebo teda vrátiť správu na doplnenie procedurálnym návrhom. Myslím si, že správu ste dostatočne prečítali, ale rokovací poriadok asi nie. Pretože zatiaľ čo som tu v tejto snemovne, snemovni, tak sa správy buď prijali, alebo neprijali. A vy môžete dať návrh, aby sa dala nová správa. Takže neviem si dosť dobre predstaviť, ako sa vysporiadame s vaším procedurálnym návrhom. Ďakujem pekne.
29. schôdza NR SR - 5.deň - B. popoludní
Dátum: 2014-02-04
Poslanec: Kučerová, Viera (SMER - SD)
Druh vystúpenia: Vystúpenie s faktickou poznámkou

14. Ďakujem. Pán poslanec, spomínal ste tu už viackrát, že sa, boli podávané návrhy na znižovanie odmien súdnych exekútorov, a to z dôvodu, že sa, kvôli pôžičkám od nebankoviek narastá počet ľudí, ktorí sa dostávajú do exekučných konaní. A práve to bolo naším cieľom, teda aj spolutvorcov zákona, aby sme systémovo zmenili tie zákony, ktoré napomáhajú nebankovkám k tým nekalým praktikám, a odstránili tie príčiny, aby sa ľudia do exekučných konaní nedostávali. A paušálnym znižovaním odmien súdnym exekútorom ten podstatný problém neodstránime, že si ľudia budú brať naďalej pôžičky. A treba mať na pamäti aj to, že v exekučných konaniach sa vymáhajú pohľadávky voči fyzickým osobám, nepodnikateľom, aj iné druhy. Ľudia neplatia poplatky za odvoz TKO obciam, neplatia nájomné a v globále pre tie obce to znamená obrovský balík peňazí. Treba myslieť aj na to. A práve toto sme chceli aj v tomto návrhu zákona riešiť súbežne v súvislosti aj s inými zákonmi. A riešili sme v zákone aj odmeňovanie, ale súbežne v náväznosti na ostatné zákony. A ešte chcem povedať, zopakovať opätovne, že naša vláda si do svojho programového vyhlásenia dala a má to tam, že chce bojovať s nebankovkami. Ďakujem.
29. schôdza NR SR - 5.deň - A. dopoludnia
Dátum: 2014-02-04
Poslanec: Kučerová, Viera (SMER - SD)
Druh vystúpenia: Vystúpenie s faktickou poznámkou

34. Ďakujem. Pán kolega, ja teda musím povedať, že veľmi oceňujem tvoje vystúpenie, pretože si podal taký nestranný pohľad a pohľad z praxe starostu, ktorý denne dochádza do styku s občanmi, aj s tými, ktorí už prišli do kontaktu s nebankovými subjektmi. A plne súhlasím s tým, že sme tu aj na to, aby sme vytvárali podmienky a pomáhali zraniteľným skupinám obyvateľov a dôchodcom. A práve autori tohto zákona sa o toto snažili. A zas urobiť systémové zmeny práve v tých zákonoch, ktoré umožňujú nebankovkám pôsobiť na trhu, a vychytať tie muchy. Nie všetko je dokonalé, a preto ja aj veľmi oceňujem návrh pani podpredsedníčky, že teda sa stretneme a budeme, sadneme si k tejto právnej norme a vypilujeme to, čo tam vypilovať treba a čo možno nie je riešené práve ideálne. Ale chcela by som povedať, že konečne tu začíname hovoriť aj o tom, že v dražbách sa predávajú nehnuteľnosti a obydlia, že sa rozlišuje medzi predajom dražobných spoločností a dražbami v exekučných konaniach. Len pre takú informáciu som si, minulý rok, v priebehu roku 2013 bolo predaných v exekučných konaniach celkom 540 nehnuteľností a z toho len po vyčerpaní všetkých možných dostupných prostriedkov, ktoré exekútori mali, bolo predaných 97 nehnuteľností, v ktorých žijú ľudia, ktoré majú ako trvalé obydlie. Takže tieto údaje, ktoré tu často počúvam, je treba skutočne rozlišovať medzi dražbami nehnuteľností, dražobných spoločností a dražbami v exekučných konaniach. Ďakujem.